31975R0142
L 017/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 142/75 НА КОМИСИЯТА
от 20 януари 1975 година
за изменение на Регламент (ЕИО) № 616/72 относно таксите при износ на маслиново масло
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент № 136/66/ЕИО на Съвета от 22 септември 1966 г. за установяване на обща организация на пазара на масла и мазнини (1), последно изменен с Регламент (ЕИО) № 1707/73 (2),
като взе предвид Регламент № 162/66/ЕИО на Съвета от 27 октомври 1966 г. относно търговията с масла и мазнини между Общността и Гърция (3),
като взе предвид Регламент № 171/67/ЕИО на Съвета от 27 юни 1967 г. относно възстановяванията и таксите при износ на маслиново масло (4), последно изменен с Регламент (ЕИО) № 2429/72 (5), и по-специално член 11 от него,
като има предвид, че по силата на член 4 от Регламент (ЕИО) № 616/72 на Комисията от 27 март 1972 г. относно подробните правила за прилагане на възстановяванията и таксите при износ на маслиново масло (6), последно изменен с Регламент (ЕО) № 2563/72 (7), Комисията определя таксите при износа на маслиновото масло в опаковки с вместимост над 5 килограма, когато разликата, посочена в член 10, параграф 2, първа алинея от Регламент № 171/67/ЕИО, превишава определена стойност; като има предвид, че опитът показва, че прилагането на горепосочените разпоредби доведе до определяне на такси при износа, дори в случаите, когато не съществува никакъв риск от сътресения на пазара на Общността или на световния пазар на маслиново масло вследствие на износа; като има предвид следователно, че е целесъобразно да се определят таксите при маслата, посочени по-горе при същите условия като тези за маслата, предлагани в малки количества;
като има предвид, че мерките, предвидени в настоящия регламент, са в съответствие със становището на Управителния комитет по масла и мазнини,
ПРИЕ НАСТОЯЩИЯ РЕГЛАМЕНТ:
Член 1
Текстът на член 4 от Регламент (ЕИО) № 616/72 се заменя със следното:
„Член 4
1. Комисията определя таксата при износа на маслиново масло, включено в подпозиция 15.07 A на Общата митническа тарифа, когато разликата между цената CIF и цената, установена на пазара на Общността, застрашава да доведе до износ, който може да предизвика сътресение на общностния пазар или световния пазар. За определяне на цената на пазара на Общността се вземат под внимание квотите и цените, установени на най-представителните пазари за производството и износа.
Таксата при износа се адаптира в зависимост от промените на положението.
2. Когато цената CIF превишава целевата цена на пазара, прилагането на такса при износа се разглежда най-малко един път в месеца в рамките на процедурата, установена в член 39 от Регламент № 136/66/ЕИО.
3. Комисията съобщава на държавите-членки, веднага след неговото определяне, размера на таксата при износа, който се прилага за 100 килограма изнесено маслиново масло.“
Член 2
Член 3 от Регламент (ЕИО) № 616/72 се отменя.
Член 3
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 януари 1975 година.